Worcester F 80 Distinctiones

144 Mors Nolo mortem

Mors.[[1]](#footnote-1) [Ezech. 33:11]: *Nolo mortem* peccatoris, *sed vt* magis *conuertatur et viuat*. Exemplum sententie huius manifestum est in conuersione Pauli quem Dominus non solum venientem suscepit, sed fugientem attraxit. In quo attendenda est mors culpe, quam Deus noluit. Conuersio penitentie quam fecit vita gratie quam tribuit. De primo dicitur [Act. 9:1]: *Saulus ad huc spirans*. De secundo dicitur [Act. 9:3-6]: *Et cum iter faceret*, etc. vsque *Domine, quid me vis facere*. De tercio

/fol. 264ra/

dicitur [Act. 9:18, 20]: *Baptizatus est*, et ingressus *synagogis predicabat*, etc. Non vult igitur mortem peccoris quia mors peccatorum pessima. Est enim triplex mors, naturalis, criminalis, eternalis, id est, nature, culpe, pene. Vel sic est mors corporalis, spiritualis, iehennalis, quarum prima extinguit naturam. Secundam adimit gratiam. Tercia perdit gloriam. Prima est mala propter penam. Secunda peior propter culpam. Tercia pessima propter penam[[2]](#footnote-2) simul et culpam.[[3]](#footnote-3) De prima, dicitur in Psal. [88:49]: *Quis est homo qui vivet et non videbit mortem*?[[4]](#footnote-4) De secunda, dicitur in [1] Joan. [5:17]: *Est peccatum ad mortem*. Non pro eo dico ut quis. De tercia Psal. [48: 15]: *Sicut oves in inferno positi sunt*,[[5]](#footnote-5) *mors depascet eos*. Quasi dicens, sicut ouis non carpit herbam radicitus, sed pascit vt herba semper renascatur ad pastum. Ita, mors infernalis non consumit totaliter, sed affligit ut homo semper viuat ad mortem. A prima morte,[[6]](#footnote-6) resurgent omnes. A secunda quidam. A tercia nulli. Vnde dicit Apostolus [1 Cor. 15:51]: *Omnes quidem resurgemus, sed non[[7]](#footnote-7) omnes immutabimur*. Quia non resurgunt impii in iudicio. Nunc intelligo, Domine, quod non vis mortem culpe que contingit tali ordine. Primo homo distemperatur, deinde infirmatur, tercio moritur, quarto offertur, quinto tumulatur. Distemperatur in cogitacione, infirmatur in delectacione, moritur in delectacione consensione, offertur in opere, tumulatur in consuedudine in qua putrescit et fetet. Moritur ergo spiritus in consensu et tunc puella iacet in domo [Matt. 9:23-25], offertur in opere et tunc adolescens educitur extra partam [Act. 20:9-10], tumulatur in consuetudine et tunc quadriduanus fetet in monumento et computrescit iniunctum in stercore suo [Joan. 11:11-44], sed non est omnino desperandum quod et hos mortuos Christus suscitauit. Vna tantum est species huius mortis a qua nemo resurgit, id est, finalis impenitencia, de qua forte Christus dixit [Matt. 8:22]: *Sequere me*,[[8]](#footnote-8) *mortuos sepelire mortuos suos*. Ad ceteros clamat Apostolus [Eph. 5:14]: *Surge qui dormis, et exsurge a mortuis*, id est, ab operibus generantibus mortem. Nam mortem culpe sequitur mors iehenne que est mortalis in qua viuunt morti qui vite sunt mortui. Querent mortem et non merent qui vitam habuerunt, et perdiderunt. Gracias ergo tibi, Domine, qui non vis mortem peccatoris. Nam [Luc. 11:32]: *Viri Niniuite* *ad predicacionem*. Ideo conuersi sunt, etc. Quantacumque sit nostris miseria, semper manet eius misericordia.

¶ Et sicut triplex est mors ita triplex vita, scilicet, nature. Vnde dicitur in Genesi [2:7]: *Inspirauit*

/fol. 264rb/

*in faciem eius spiraculum[[9]](#footnote-9) vite*. Vita gracie de qua dicitur [Gal. 3:11]: *Justus ex fide viuit*. De vita glorie dicitur [Sap. 5:16]: *Justi in perpetuum viuent.* Igitur conuersatur peccator a morte culpe ad vitam gratie vt euadat mortem iehenne et perueniat ad vitam glorie. Sed quid est quod cum Deus semper teneat manus expansas ad miserendum et nolit mortem peccatoris, nec voluntati eius quisquam potest resistere. Cum ergo multi non conuertuntur vt viuant, sed magis peruertuntur vt pereant.

¶ Tercia mortem finem consideranda est. Primo generalitas[[10]](#footnote-10) transitus, que mouet ad debitam prouidenciam. Sic formica ante finem estatis prouidet sibi, [1] Pet. 4[:7]: *Finis omnium apropinquavit.* Sed heu quia Jer. 8[:20]: *Finita est estas, et nos saluati non sumus*. Iccirco Eccle. 7[:3]: *Melius est ire ad domum lucus quam ad domum conuiuii, in illa enim finis cunctorum admonetur*. Nam experimento sepe sumpto fit vnum vincule in anima principium artis et sciencie.

¶ Secundo consideranda est celeritas aduentus que mouet ad festinam conuersionem. Sicut viator considerans breuitatem dei surgit mane et festinat. Sap. 2[:5]: *Umbræ transitus est tempus nostrum*. Job 10[:20]: *Paucitas dierum meorum finietur brevi*? quasi dicens illud Ysai. 38[:12]: *De mane usque ad vesperam finies me*. Ex istis infert Job [10: 20-21]: *Dimitte me,* Domine *ut plangam paululum dolorem,* etc.

¶ Tercio, ambiguitas euentus, que mouet ad perseuerationem orationem. Sicut tonante mari, dubitans nauta clamat ad Dominum, [Eccle.] 9[:12]: *Nescit homo finem suum*, etc.

¶ Quis poterit esse securus de suo exitu uidens Judam cecidisse de collegio apostolorum. Ideo dicitur, Matt. 10[:22]: *Qui perseveraverit usque in finem, hic salvus erit*. Iccirco modo proiciendum esset omne impeditiuum ante mortem, sicut leo dolet a venatore sua vestigia. Latro insecutus proicit furtum, Eccli. 11[:29]: *In fine hominis denudatio operum* eius. O quanta confusio anime in qua apparebunt tot tumores superbie, tot liuores inuidie, tot rancores ire, tot ardores auaricie, tot fetores luxurie, tot torpores accidie, tot squalores gule. Cuncta finem malorum aduertenda, est societas horribilis, quia demonum preditorum miserorum. Philip. [3:18]: *Multi ambulant, quos sepe dicebam*, etc.

¶ Tercio afflicio intollerabilis, Rom. 6[:21]: *Finis illorum mors est*. O quanta est angustia, sentire penas mortis et non

/fol. 264va/

mori, ardores ignis et non consumi, spiritus procellarum et non abscondi, Psal. [10:7]: *Pluet super peccatores laqueos*, etc.

¶ Tercio dampnificacio incomparabilis quia tunc perdit homo, bona nature quo ad librum vsum, quia non potuit pedibus fugere, manibus se protegere, ore gustare, etc., Eccle. 12[:5; Eccli. 31:4]: *Laborabit* *homo in domum, et in fine inops* erit.

¶ Quarto reuersio impossibilis, exemplum de volpe qui noluit intrare foueam leonis, eo quod vidit vestigia intransium et non redeuncium, Sap. 2[:1]: *Non est agnitus reuersus ab inferis*.

1. Mors ] Lambeth begins: “Nolo mortem peccatorum” with a capital “N”. [↑](#footnote-ref-1)
2. penam ] Lambeth, F 128 *om.* F 80. [↑](#footnote-ref-2)
3. et culpam ] Lambeth, F 128 *om.* F 80. [↑](#footnote-ref-3)
4. De prima, dicitur in Psal. [88:49]: *Quis est homo qui vivet et non videbit mortem*? ] Lambeth, F 128 *om.* F 80. [↑](#footnote-ref-4)
5. sunt ] Lambeth, F 128 *om*. F 80. [↑](#footnote-ref-5)
6. morte ] *add*. prima F 80. [↑](#footnote-ref-6)
7. non ] Lambeth *om*. F 80. [↑](#footnote-ref-7)
8. Sequre me ] *corr.* Siue F 80. [↑](#footnote-ref-8)
9. spiraculum ] Lambeth *corr.* inspiraculum F 80. [↑](#footnote-ref-9)
10. generalitas ] Lambeth, F 128 *corr*. generositas F 80. [↑](#footnote-ref-10)